יצחק בלק

יצחק (איציק) בלק (13 בפברואר 1948 - 10 בנובמבר 2022) לשעבר איש השירות הציבורי בישראל. בין יתר תפקידיו שימש כסמנכ"ל כספים במשרד הפנים, מנהל מינהל השלטון המקומי במשרד הפנים, ומשנה למנכ"ל משרד הפנים. כיהן כראש מועצה מקומית ממונה בהר אדר בין השנים 1995–1999. מעוטר עיטור המופת על פועלו בפעולת כראמה.

ביוגרפיה 
בלק נולד בעיירה דז'רז'וניוב שבפולין, בנם הבכור של פולה בלק (לשעבר גמורה), אשת חינוך ילידת ביאליסטוק, ושל יעקב בלק, סופר ועיתונאי, יליד סוסנוביץ.

בשנת 1957 עלה לישראל עם הוריו, אחותו הצעירה, סבו וסבתו. לאחר תקופה קצרה במעברה באשקלון התמקמו בעיר חולון.
גדל והתחנך בעיר חולון, והיה חניך פעיל בתנועת הנוער הנוער העובד והלומד. עם סיום לימודיו בקריית החינוך אורט סינגאלובסקי התגייס לצה"ל לחיל השריון.

לאחר שהשלים את שירותו הצבאי עבר להתגורר בירושלים, והשלים לימודי תואר ראשון ביחסים בינלאומיים באוניברסיטה העברית.
בשנת 1972 נישא לשפרירה (שפי) פרשקר. להם נולדו 3 ילדים ונכדים.

שירות צבאי 
בשנת 1966 התגייס לגדוד 82 של חטיבה 7 של חיל השריון. במלחמת ששת הימים, אשר פרצה חודשים ספורים לאחר גיוסו, לחם בחזית הדרומית כנהג טנק.

בשנת 1968 לחם כמפקד טנק בפעולת כראמה. במהלך הפעולה חילץ פצועים מתוך שטח מוכה באש על מעשה זה הוענק לו עיטור המופת.

בשנת 1969 השתחרר משירות סדיר בדרגת סמ"ר.

עם פרוץ מלחמת יום הכיפורים התגייס לשירות מילואים במסגרת חטיבה 188 בגזרה הצפונית ברמת הגולן. לחם כסמל מבצעים, וכן כטען-קשר וכמפקד טנק.

במהלך שירות המילואים השלים קורס קצינים בפיקוד העורף. השתחרר משירות מילואים פעיל בדרגת סרן.

בשנת 1994 נבחר להדליק משואה בעצרת הגבורה של חיל השריון שנערכה ביד לשריון בלטרון.

שירות ציבורי 
עם סיום לימודיו האקדמיים ב-1973 השתלב בשירות הציבורי.

בין השנים 1975–1984 שימש מנתח מערכות מינהל, במחלקת או"ש במשרד הפנים.

בין השנים 1985–1991 היה ממונה על תקצוב ותכנון עבודה במשרד הפנים.

בין השנים 1991–1995 היה סמנכ"ל בכיר לתכנון, תקצוב ופיתוח ברשויות המקומיות במשרד הפנים.

בין השנים 1995–1999 כיהן כראש מועצה ממונה של המועצה המקומית הר אדר, וכן כיו"ר הוועדה המיוחדת לתכנון ובנייה, הר אדר.

בין השנים 2004–2006 כיהן כמשנה למנכ"ל וכמנהל המינהל לשלטון מקומי במשרד הפנים.

בין השנים 2007–2011 כיהן כיו"ר הוועדה המקומית לתכנון ובנייה, הראל.

בין השנים 2016-2022 שימש כחבר בוועדה הגאוגרפית של ירושלים, יו"ש והשפלה.

הערות שוליים

חיילי חיל השריון
מעוטרי עיטור המופת
עולים בשנות ה-1950
עובדי משרד הפנים
ראשי מועצת הר אדר
ישראלים ילידי פולין
בוגרי הנוער העובד והלומד
בוגרי תיכון אורט סינגאלובסקי
בוגרי האוניברסיטה העברית בירושלים
מנתחי מערכות ישראלים
ישראלים שנולדו ב-1948
ישראלים שנפטרו ב-2022